o
Kunnian Kuninkaan seurakunta, Jerusalem
TULTA JERUSALEMISTA
Pastori Oren Lev Ari
Shalom Jeesuksen Kristuksen nimessä!
On uusi päivä, ja saamme kiittää Herraa armosta.
Puhun tänään Herramme Jeesuksen pappeudesta.
Jeesuksen Kristuksen pappeus on erilainen kuin Aaronin pappeus.
Katsotaan Heprealaiskirjeen luku 7, kolme ensimmäistä jaetta:
"Sillä tämä Melkisedek, Saalemin kuningas,
Jumalan, Korkeimman, pappi, joka meni Aabrahamia vastaan,
hänen palatessaan kuninkaita voittamasta, ja siunasi hänet,
jolle Aabraham myös antoi kymmenykset kaikesta
ja joka ensiksi, niinkuin hänen nimensäkin merkitsee,
on 'vanhurskauden kuningas'
ja sen lisäksi vielä 'Saalemin kuningas', se on 'rauhan kuningas',
jolla ei ole isää, ei äitiä, ei sukua, ei päivien alkua eikä loppua,
mutta joka on Jumalan Poikaan verrattava -
hän pysyy pappina ainaisesti."
Hän oli siis Jumalan Pojan kaltainen.
Monet teologit väittelevät tästä ja sanovat,
että Melkisedek oli ehkä Jeesus, tai sitten hän oli eri henkilö,
mutta en puhu nyt siitä.
Sen tiedämme, että Jeesus on pappi Melkisedekin järjestyksen mukaan.
Jeesusta sanotaan Melkisedekiksi.
Katsotaan jakeet 11-17:
"Jos siis täydellisyys olisi saavutettu
leeviläisen pappeuden kautta, sillä tähän on kansa laissa sidottu,
miksi sitten oli tarpeen,
että nousi toinen pappi Melkisedekin järjestyksen mukaan,
eikä tullut nimitetyksi Aaronin järjestyksen mukaan?
Sillä pappeuden muuttuessa tapahtuu välttämättä myös lain muutos.
Sillä se, josta tämä sanotaan, oli toista sukukuntaa,
josta ei kukaan ole alttaritointa hoitanut.
Onhan tunnettua, että meidän Herramme on noussut Juudasta,
jonka sukukunnan pappeudesta Mooses ei ole mitään puhunut.
Ja tämä käy vielä paljoa selvemmäksi,
kun nousee toinen pappi, Melkisedekin kaltainen,
joka ei ole siksi tullut lihallisen käskyn lain mukaan,
vaan katoamattoman elämän voimasta.
Sillä hänestä todistetaan:
'Sinä olet pappi iankaikkisesti Melkisedekin järjestyksen mukaan'."
Ystävät, meidän täytyy ymmärtää eräs asia.
Jeesus Kristus on ylipappi Melkisedekin järjestyksen mukaan.
Mitä papit tekivät? Heidän täytyi uhrata uhreja
sekä omasta puolestaan että kansan puolesta.
Jeesuksen uhri oli erilainen kuin Vanhan testamentin pappien uhrit.
Vanhan testamentin papit uhrasivat vuohia ja lampaita.
Jeesuksella oli vain yksi uhri, jonka hän toi rukoillen ja itkien,
niin, että hänen hikensä olivat kuin veripisarat.
Hän rukoili vahvasti ja huusi Jumalan puoleen.
Hän ei voinut uhrata vuohia ja lampaita,
koska Hänen pappeutensa ei ollut Tooran pappeutta.
Mitä Jeesus uhrasi pappina?
Hän uhrasi ruumiinsa maailman syntien puolesta.
Kuningas Daavid puhui tästä profeetallisesti:
Teurasuhriin et sinä mielisty... Katso, minä tulen;
kirjakääröön on kirjoitettu, mitä minun on tehtävä...
Sinun tahtosi, minun Jumalani, minä teen mielelläni.
Jeesus uhrasi kaksi uhria: rukouksen kyynelin,
kun hän rukoili vahvasti seurakunnan puolesta,
ja Hän uhrasi itsensä maailman puolesta,
"Sillä niin on Jumala maailmaa rakastanut,
että hän antoi ainokaisen Poikansa, ettei yksikään, joka häneen uskoo,
hukkuisi, vaan hänellä olisi iankaikkinen elämä."
Siten Hän on sekä esimerkki meille, että Korkein, jota lähestymme,
koska olemme kuninkaallinen papisto.
Pyhä heimo, omaisuuskansa, joka julistaa Herran tekoja.
Meidänkin täytyy rukoilla kyynelin Korkeimman edessä
perheiden, Israelin ja koko maailman puolesta.
Jeesus on koko ajan rukoillut puolestamme.
Hän rukoilee puolestamme taivaassa. Meidänkin täytyy rukoilla.
Meidän täytyy myös antaa ruumiimme eläväksi uhriksi Jumalalle,
eli antaa ruumiimme Elävän Jumalan käyttöön.
Kun annat ruumiisi, annat myös sen, mitä siinä on -
myös hengen ja sielun, jotka asuvat ruumiissa.
Katsotaan Roomalaiskirje 12:1. On tärkeää ymmärtää tämä.
"Niin minä Jumalan armahtavan laupeuden kautta kehoitan teitä,
antamaan ruumiinne eläväksi, pyhäksi, Jumalalle otolliseksi uhriksi,
tämä on teidän järjellinen jumalanpalveluksenne.
Älkääkä mukautuko tämän maailmanajan mukaan,
vaan muuttukaa mielenne uudistuksen kautta, tutkiaksenne,
mikä on Jumalan tahto, mikä hyvää ja otollista ja täydellistä."
Jumala sanoo meille Paavalin kautta,
että meidän täytyy antaa ruumiimme
eläväksi, pyhäksi, Jumalalle otolliseksi uhriksi.
Tämä on meidän järjellinen jumalanpalveluksemme.
Se palvelus ei ole sielullista eikä lihallista, vaan hengellistä.
Katsomme Ylipappiimme, Jeesukseen Kristukseen.
Näemme hänen pappeutensa, ja haluamme tehdä samoin.
Jatketaan Heprealaiskirjeen lukua 7 jakeesta 16:
"...joka ei ole siksi tullut lihallisen käskyn lain mukaan,
vaan katoamattoman elämän voimasta."
Eli kun tahdomme olla kuin Jeesus,
joka on ylipappi Melkisedekin järjestyksen mukaan,
saamme katoamattoman elämän voiman.
Emme tee sitä lihan voimalla,
vaan rukoilemme Elävän Jumalan, Pyhän Hengen, voimalla,
kuin Jeesus.
Kun annamme ruumiimme,
meidän ei tarvitse kuolla maailman puolesta,
koska Jeesus kuoli ja nousi ylös kerran
ja sovitti synnit ikiajoiksi.
Mutta puhun nyt siitä, että meidän täytyy Jeesuksen tavoin
rukoilla itkien maailman, Israelin ja perheidemme puolesta.
Kun olemme Hänen kaltaisiaan pappeja maan päällä,
saamme sitä varten katoamattoman elämän voiman,
Pyhän Hengen voiman.
Kun annamme ruumiimme
eläväksi, pyhäksi, Jumalalle otolliseksi uhriksi,
saamme Pyhän Hengen voiman.
Niin annamme itsemme Jumalan palvelukseen,
joka on hengellinen palvelus, sydämen, ei lihan palvelus.
Jumala antaa meille voimaa. Heprealaiskirjee 10:11:
"Ja kaikki papit seisovat päivä päivältä palvelustaan toimittamassa
ja usein uhraamassa, aina samoja uhreja,
jotka eivät ikinä voi syntejä poistaa,
mutta tämä on, uhrattuaan yhden ainoan uhrin syntien edestä,
ainiaaksi istuutunut Jumalan oikealle puolelle..."
Papit toimittivat päivittäin palvelustaan.
He uhrasivat aina samoja uhreja, jotka eivät voineet syntejä poistaa.
He uhrasivat jatkuvasti Jumallalle lehmiä, vuohia ja lampaita.
Jeesus uhrasi vain kerran, ja istui Isän oikealle puolelle.
Hän sanoi ristillä: "Se on täytetty."
Nyt ei enää tarvita muita uhreja.
Enää ei tarvitse uhrata eläimiä.
Jeesus sovitti syntimme ikiajoiksi uhraamalla itsensä.
Mitä meidän täytyy tehdä? Miten saamme syntimme anteeksi?
Ehkä kysytte: "Pastori, emmekö muka joskus tee syntiä?"
Kyllä, kaikki tekevät joskus syntiä ja erehtyvät.
Me kuitenkin uskomme Jeesuksen uhriin,
jonka hän antoi ristillä 2000 vuotta sitten.
Se riitti eilen, ja se riittää yhä tänään ja huomenna.
Jeesus ei muutu. Hän on ylipappi ikuisesti.
Hänen uhrinsa on voimassa aina.
Jos olemme tehneet syntiä tai erehtyneet,
meidän täytyy tehdä parannus ja pyytää anteeksi Jumalalta,
ja ottaa vastaan sovitus, joka annettiin meille ristillä.
Ystävät, kun teemme niin, se sama voima,
joka toimi 2000 vuotta sitten, toimii tänään.
Meidän täytyy ymmärtää, että Jeesuksen uhri toimii aina.
Jeesus jopa istuu Isän oikealla puolella.
Jos teemme syntiä - vaikka ei meidän tarvitse tehdä,
koska Jumalan avulla voimme lakata tekemästä syntiä, -
mutta jos sellaista tapahtuu elämässämme,
meidän täytyy pyytää anteeksi Jeesuksen ristinuhrin kautta.
Silloin saamme syntimme anteeksi. Meidän täytyy uskoa se.
Papit uhrasivat joka päivä ja tekivät kovasti töitä.
Mutta Hän antoi ikuisen uhrin, ja istui Isän oikealle puolelle.
Sen Hän teki vuoksemme meidän pappinamme,
Jumalan karitsana.
Katsotaan Heprealaiskirje 9:13:
"Sillä jos kauristen ja härkäin veri ja hiehon tuhka,
saastaisten päälle vihmottuna, pyhittää lihanpuhtauteen,
kuinka paljoa enemmän on Kristuksen veri, hänen,
joka iankaikkisen Hengen kautta uhrasi itsensä viattomana Jumalalle,
puhdistava meidän omantuntomme kuolleista teoista
palvelemaan elävää Jumalaa!"
Jeesuksen veri,
jonka Hän uhrasi Jumalalle iankaikkisen Hengen kautta.
Mitä se tarkoittaa?
Sitä, että Jeesuksen veri toimii iankaikkisesti.
Sekä tässä maailmassa että tulevassa.
"...iankaikkisen Hengen kautta uhrasi itsensä viattomana...
puhdistava meidän omantuntomme kuolleista teoista
palvelemaan elävää Jumalaa!"
Mitä varten Jeesus uhrasi itsensä?
Miksi Hän tuli olemaan pappi Melkisedekin järjestyksen mukaan?
Siksi että me palaisimme Jumalamme luo.
Siksi että saisimme syntimme anteeksi, mutta ei vain siksi.
Siksi että meistä tulisi Kristuksen kaltaisia,
ja palvelisimme elävää Jumalaa puhtaalla omallatunnolla,
puhtain sydämin Jeesuksen nimessä.
Että palvelisimme Jumalaa niin kuin Jeesus.
Se on Isän tahto. Siksi Hän antoi ainoan Poikansa.
Siksi meistä on tullut Jumalamme pappeja ja kuninkaita maan päällä.
Kuninkaallinen papisto.
Jos sinulla on ongelma, etkä tiedä miten ratkaista se,
jos olet tehnyt jotain väärin, etkä tunne Pyhän Hengen läsnäoloa,
palaa ristin luo, palaa lähteelle,
Kristuksen ruumiin luo, joka murrettiin puolestasi,
Kristuksen veren luo, joka vuodatettiin edestäsi.
Ota se vastaan nyt elävänä uhrina puolestasi, perheesi puolesta
ja koko maailman puolesta.
Jos tarvitset henkilökohtaisesti syntien anteeksiantoa
ja Pyhän Hengen voimaa, sinun täytyy palata ristin luo.
Sinun täytyy palata lunastuksen sanojen ääreen,
ja seistä elävän Jumalan edessä ja pyytää anteeksi,
kiittää Isää ja pyytää Häntä uudistamaan liitonsa kanssasi.
Sano: "Isä, kiitän Sinua Jeesuksesta Kristuksesta,
joka on ylipappi Melkisedekin järjestyksen mukaan
ja Jumalan Karitsa, joka antoi henkensä puolestani."
Jos teet näin, alat tuntea Pyhän Hengen läsnäolon,
et vain hengellisesti, vaan myös fyysisesti.
Pyhä Henki tulee luoksesi.
Jumalan voima tulee ja murskaa kaikki ikeet, Jeesuksen nimessä.
Jeesuksen veri toimii aina.
Ketä varten ja miten Jeesuksen veri toimii?
Katsotaan 1. Johanneksen kirje 1:1:
"Mikä on alusta ollut, minkä olemme kuulleet,
minkä omin silmin nähneet, mitä katselimme ja käsin kosketimme,
siitä me puhumme: elämän Sanasta - ja elämä ilmestyi,
ja me olemme nähneet sen ja todistamme siitä
ja julistamme teille sen iankaikkisen elämän,
joka oli Isän tykönä ja ilmestyi meille -
minkä olemme nähneet ja kuulleet, sen me myös teille julistamme,
että teilläkin olisi yhteys meidän kanssamme," - huomatkaa tämä -
"ja meillä on yhteys Isän ja hänen Poikansa,
Jeesuksen Kristuksen, kanssa.
Ja tämän me kirjoitamme, että meidän ilomme olisi täydellinen.
Ja tämä on se sanoma, jonka olemme häneltä kuulleet
ja jonka me teille julistamme:
että Jumala on valkeus ja ettei hänessä ole mitään pimeyttä.
Jos sanomme, että meillä on yhteys hänen kanssaan,
mutta vaellamme pimeydessä, niin me valhettelemme emmekä tee totuutta.
Mutta jos me valkeudessa vaellamme, niinkuin hän on valkeudessa,
niin meillä on yhteys keskenämme, ja Jeesuksen Kristuksen,
hänen Poikansa, veri puhdistaa meidät kaikesta synnistä."
Miksi kaikki apostolit puhuvat elämän Sanasta, Jeesuksesta?
Siksi että teilläkin olisi yhteys meidän kanssamme
ja meillä on yhteys Isän ja hänen Poikansa,
Jeesuksen Kristuksen, ja tietenkin myös Pyhän Hengen kanssa.
Meidän täytyy vaeltaa valkeudessa. Valo on Jumalan Sana.
Sanan täytyy päästä sydämiimme.
Meidän täytyy pohdiskella Jumalan Sanaa,
ja elää siinä koko ajan.
Valkeudessa vaeltaminen on ensimmäinen asia.
Sanan ottaminen vastaan ja sen totteleminen.
Toinen asia: Jos teemme niin, muodostuu yhteys ihmisten välille.
Elämme seurakunnassa, olemme ruumiinjäseniä.
Yhdessä muodostamme Kristuksen ruumiin. Jeesus on päämme.
Jos vaellamme valkeudessa, meillä ei ole ongelmia seurakunnassa.
Muodostuu keskinäinen yhteys. Mitä silloin tapahtuu?
Hänen Poikansa veri puhdistaa meidät kaikesta synnistä.
Täytyy siis vaeltaa valkeudessa ja yhdistyä toinen toisiimme,
ja silloin Jeesuksen veri puhdistaa meidät
Meillä on tämä voima - puhdistava Jeesuksen veri.
Monet julistavat nykyään Jeesuksen verestä,
mutta eivät vaella valkeudessa,
eli eivät ota vastaan Sanaa eivätkä tottele sitä,
eivätkä yhdisty toisiin seurakunnassa.
Jeesuksen veren kautta saamme paljon siunauksia.
Ikävä kyllä sellainen ihminen ei saa mitään siunauksia,
joka ei vaella valkeudessa eikä liity veljiin ja sisariin.
Tämä on totuus.
Vaikka Jumala tahtoo siunata Jeesuksen veren kautta.
Mutta jos et toteuta sitä, mitä Jumala sanoo, se ei tapahdu.
Jatketaan Heprealaiskirjeen lukua 10 jakeesta 19.
Luemme, miten ja kelle Jeesuksen veri toimii.
"Koska meillä siis, veljet, on luja luottamus siihen,
että meillä Jeesuksen veren kautta on pääsy kaikkeinpyhimpään,
jonka pääsyn hän on vihkinyt meille uudeksi ja eläväksi tieksi,
joka käy esiripun, se on hänen lihansa, kautta,
ja koska meillä on 'suuri pappi, Jumalan huoneen haltija',
niin käykäämme esiin totisella sydämellä,
täydessä uskon varmuudessa,
sydän vihmottuna puhtaaksi pahasta omastatunnosta
ja ruumis puhtaalla vedellä pestynä,
pysykäämme järkähtämättä toivon tunnustuksessa,
sillä hän, joka antoi lupauksen, on uskollinen,
ja valvokaamme toinen toistamme rohkaisuksi toisillemme
rakkauteen ja hyviin tekoihin.
Älkäämme jättäkö omaa seurakunnankokoustamme,
niinkuin muutamien on tapana, vaan kehoittakaamme toisiamme,
sitä enemmän, kuta enemmän näette tuon päivän lähestyvän."
Monilla ihmisillä on tapana jättää seurakuntakokouksensa.
Rakkaat veljet ja sisaret, meidän täytyy pysyä ruumiissa.
Tämä on tärkeää. Jos käsi leikataan pois,
ruumis voidaan pelastaa, mutta kättä ei.
Käsi kuolee. Miksi? Koska se ei ole yhteydessä elämään.
Missä elämä on? Veressä.
Jos ette pysy elävän Jumalan seurakunnassa,
veri ei kulje teissä.
Mitä teille silloin tapahtuu?
Tulee hengellinen kuolema. Herra paratkoon.
Se on suuri kirous.
Siksi meidän pitää pysyä paikallisseurakunnassa.
Vetoan myös katsojiimme. Kaikkiin, jotka katsovat nyt.
En vain ehdota teille, vaan pyydän teitä
menemään paikallisseurakuntiin.
Menkää seurakuntaan ja palvelkaa Jumalaa.
Pysykää seurakunnassa, koska Jumala siunaa siellä.
Mitä seurakunnasta sanotaan? Ps. 133:1
"Katso, kuinka hyvää ja suloista on, että veljekset sovussa asuvat!
Se on niinkuin kallis öljy pään päällä, jota tiukkuu partaan -
Aaronin partaan, jota tiukkuu hänen viittansa liepeille.
Se on niinkuin Hermonin kaste, joka tiukkuu Siionin vuorille.
Sillä sinne on Herra säätänyt siunauksen, elämän,
ikuisiksi ajoiksi."
Jeesuksen veren kautta, ylipappimme kautta,
meillä on siunaus ja elämä ikuisiksi ajoiksi.
Kun otamme vastaan Jumalan Sanan ja tottelemme sitä,
vaellamme valkeudessa.
Silloin muodostuu yhteys seurakunnassa
ja rakastamme toisiamme.
Palvelemme Jumalaa lahjoilla, jotka Pyhä Henki jakoi jokaiselle.
Silloin Jeesuksen veri puhdistaa meidät.
Saamme siunauksen ja elämän Jeesuksen veren kautta.
Se on yksinkertaista. Tehkää siis niin.
1. Korinttolaiskirje 10:16: "Siunauksen malja,
jonka me siunaamme, eikö se ole osallisuus Kristuksen vereen?
Se leipä, jonka murramme,
eikö se ole osallisuus Kristuksen ruumiiseen?
Koska leipä on yksi, niin me monet olemme yksi ruumis,
sillä me olemme kaikki tuosta yhdestä leivästä osalliset.
Katsokaa luonnollista Israelia; eivätkö ne,
jotka syövät uhreja, ole alttarista osalliset?
Mitä siis sanon? Ettäkö epäjumalanuhri on jotakin,
tai että epäjumala on jotakin?
Ei, vaan että, mitä pakanat uhraavat,
sen he uhraavat riivaajille eivätkä Jumalalle,
mutta minä en tahdo, että te tulette osallisiksi riivaajista.
Ette voi juoda Herran maljasta ja riivaajien maljasta,
ette voi olla osalliset Herran pöydästä ja riivaajien pöydästä.
Vai tahdommeko herättää Herran kiivauden?
Emme kaiketi me ole häntä väkevämmät?"
Meidän täytyy ottaa vastaan Kristuksen opetukset
ja vaeltaa Hänen käskyjensä mukaan.
Veljet ja sisaret, haluan sanoa lopuksi tämän asian.
On erittäin tärkeää tehdä se, mitä Herra pyytää meiltä.
On tärkeää ymmärtää, että Kristuksen pappeus
on erilaista kuin Aaronin pappeus.
Vanhan testamentin papit uhrasivat uhreja koko ajan,
eivätkä heidän uhrinsa tuoneet täyttymystä.
Mutta Herramme Jeesus, pappi Melkisedekin järjestyksen mukaan,
uhrasi itsensä kerran ikiajoiksi, ja istui Isän oikealle puolelle.
Jokainen, joka ottaa sen uhrin vastaan,
saa iankaikkisen elämän.
Ja jos erehdymme ja lankeamme - "seitsemästi vanhurskas lankeaa,
ja nousee jälleen." Jumala nostaa meidät ylös.
Tämä on totuus. Ja vielä yksi asia.
Meidän täytyy olla Kristuksen kaltaisia,
ja katsoa, mitä Hän teki pappina maan päällä Israelissa.
Hän huusi kyynelehtien Jumalan puoleen,
Hän antoi ruumiinsa eläväksi uhriksi,
ja meitä käsketään Roomalaiskirjeessä
antamaan ruumiimme eläväksi uhriksi Jumalalle.
Ei meidän tarvitse kuolla,
vaan antaa ruumiinjäsenemme vanhurskaudelle.
Meidän täytyy vaeltaa vanhurskaudessa,
ottaa vastaan Jumalan Sana ja liittyä toisiimme.
Emme saa jättää seurakuntakokoustamme,
kuten monilla on tapana erityisesti lopun aikoina.
Käykää seurakunnassa, rukoilkaa ja palvelkaa,
käyttäkää Pyhän Hengen lahjoja ja antakaa kunnia Jumalalle.
Silloin Jeesuksen veri puhdistaa meidät synneistä
ja saamme siunauksen Hänen verensä kautta.
Siunauksen ja iankaikkisen elämän Jeesuksen nimessä.
Suomennos: Hannele Tainio